ប្រជា​ពលរដ្ឋ​កម្ពុជា​ស្វាគមន៍​ឆ្នាំ​ថោះ​ព.ស.​២៥៥៥
ឆ្នាំ​ថោះ​បាន​ចាប់​ផ្តើម​ជា​ផ្លូវការ​នៅ​វេលា​ម៉ោង​១៣ និង​១២​នាទី​រសៀល​ថ្ងៃ​ព្រហស្បតិ៍នេះ តាម​មហាសង្ក្រាន​ហោរាសាស្ត្រ​ខ្មែរ​។
ប្រជាពលរដ្ឋខ្មែរកំពុងតែប្រារឰពិធីបុណ្យចូលឆ្នាំថ្មីប្រពៃណីខ្មែរយ៉ាងសប្បាយរីករាយនៅគ្រប់ទីកន្លែងក្នុងប្រទេសកម្ពុជា។ ប្រជាពលរដ្ឋខ្មែរបាននាំគ្នាយកចំណីអាហារទៅប្រគេនព្រះសង្ឃនៅតាមវត្តអារាមព្រះពុទ្ធសាសនានានា ដើម្បីឧទ្ធិសកុសលផលបុណ្យជូនដល់ជីដូនជីតា មាតាបិតា និងញាតិកាទាំង៧សន្តានដែលបានទទួលមរណភាព។ ផ្លូវនានាក្នុងទីក្រុងភ្នំពេញបានស្ងប់ស្ងាត់នៅថ្ងៃព្រហស្បតិ៍នេះ ដោយហាងលក់ទំនិញត្រូវបានបិទទ្វារ និងមនុស្សជាច្រើនបានធ្វើដំណើរទៅកាន់ស្រុកកំណើត ដើម្បីជួបជុំសមាជិកគ្រួសារ និងទទួលស្វាគមន៍ទេវតាឆ្នាំថ្មី។ នៅថ្ងៃព្រហស្បតិ៍នេះ ប្រជាពលរដ្ឋខ្មែរជាង១៤លាននាក់ បានចាប់ផ្តើមប្រារព្វពិធីបុណ្យចូលឆ្នាំថ្មីប្រពៃណីខ្មែរយ៉ាងសែនសប្បាយរីករាយ ដោយមានការជួបជុំសមាជិកគ្រួសារ ការយកចង្ហាន់ទៅប្រគេនព្រះសង្ឃនៅតាមទីវត្តអារាម និងការលេងកម្សាន្តល្បែងប្រជាប្រិយផ្សេងៗនៅក្នុងបរិវេណវត្តអារាមនៅទូទាំងប្រទេស។ ឆ្នាំថោះបានចាប់ផ្តើមជាផ្លូវការនៅវេលាម៉ោង១៣ និង១២នាទីរសៀលថ្ងៃព្រហស្បតិ៍នេះ តាមមហាសង្ក្រាន ហោរាសាស្ត្រខ្មែរដែលពណ៌នារយៈពេល១២ឆ្នាំ។ ឆ្នាំនិមួយៗមានតំណាងដោយសត្វ១២ រួមមានសត្វទន្សាយ សត្វពស់នាគរាជ សត្វពស់ សត្វសេះ សត្វពពែ សត្វស្វា សត្វមាន់ សត្វឆ្កែ សត្វជ្រូក សត្វកណ្តុរ សត្វគោ និងសត្វខ្លា ។ ប្រជាពលរដ្ឋខ្មែរបានកំណត់យកចន្ទគតិជាផ្លូវការសម្រាប់ប្រារព្វពិធីបុណ្យចូលឆ្នាំខ្មែរនៅក្នុងខែចែត្រដែលជាពេលវេលាទំនេរពីការងារកសិកម្មរបស់ពួកគេ។ ជាធម្មតា យោងតាមចន្ទគតិ បុណ្យចូលឆ្នាំខ្មែរចាប់ផ្តើមនៅថ្ងៃទី១៣ខែមេសា និងពេលខ្លះចាប់ផ្តើមនៅថ្ងៃទី១៤ខែមេសា។ ឱកាសប្រកបដោយនក្ខឫក្សដ៏ប្រសើរនៃពិធីបុណ្យចូលឆ្នាំខ្មែរមានរយៈពេល៣ថ្ងៃ គឺថ្ងៃទី១គឺជាថ្ងៃមហាសង្ក្រាន្ត ថ្ងៃទី២គឺជាថ្ងៃវរៈវ័នបតៈ និងថ្ងៃទី៣គឺជាថ្ងៃឡើងស័ក។ បុណ្យចូលឆ្នាំខ្មែរនៅក្នុងឆ្នាំ២០១១នេះ គឺជាឆ្នាំថោះ ឬ ឆ្នាំទន្សាយ បានចាប់ផ្តើមនៅថ្ងៃទី១៤ ខែមេសា។ ផ្លូវនានាក្នុងទីក្រុងភ្នំពេញដែលតែងតែមានភាពអ៊ូអរនោះ បានប្រែក្លាយទៅជាស្ងប់ស្ងាត់នៅថ្ងៃព្រហស្បតិ៍នេះ ដោយហាងលក់ទំនិញ និងរបស់របរផ្សេងៗជាច្រើនត្រូវបានបិទទ្វារ និងមនុស្សជាច្រើនបានធ្វើដំណើរទៅកាន់ស្រុកកំណើត ជួបជុំសមាជិកគ្រួសារ មាតាបិតា បងប្អូន និងញ្ញាតិសន្តាន ដើម្បីទទួលស្វាគមន៍ទេវតាឆ្នាំថ្មីព្រះនាងកិរណីទេវី ជាបុត្រីទីប្រាំនៃកបិលមហាព្រហ្ម។ «ពីពេលនេះ ឆ្នាំនេះតទៅ ទេវតាឆ្នាំថ្មីពិតជាប្រកាន់យកសច្ចធម៌ យុត្តិធម៌ និងសន្តិភាពជូនប្រជារាស្ត្រជាដរាបរៀងទៅបានពិតប្រាកដជាមិនខាន។ សូមឆ្នាំថ្មី ចិត្តថ្មី គំនិតថ្មីកើតមានក្នុងសណ្តានចិត្តកុលបុត្រកុលធិតាខ្មែរគ្រប់រូប ដើម្បីចាប់ដៃរួមកម្លាំងសាមគ្គី ព្រួតដៃគ្នារុញច្រាននាវាកម្ពុជាឆ្លងកាត់រលកធំៗធ្វើដំណើរឆ្ពោះទៅត្រើយសន្តិភាព និងសុភមង្គល វិបុលសុខមហាប្រសើរថ្លៃថ្លា។» ប្រជាពលរដ្ឋខ្មែរបានស្លៀកសម្លៀកបំពាក់ប្រពៃណី និងបាននាំយកនំចំណីអាហារទៅប្រគេនព្រះសង្ឃនៅតាមវត្តអារាមព្រះពុទ្ធសាសនានានា ដើម្បីឧទ្ធិសកុសលផលបុណ្យជូនដល់ជីដូនជីតា មាតាបិតា និងញាតិការទាំង ៧សន្តាន ដែលបានទទួលមរណភាព។ នៅក្នុងពេលជាមួយគ្នានេះ ការលេងកម្សាន្តល្បែងប្រជាប្រិយផ្សេងៗជាច្រើន ត្រូវបានរៀបចំសម្តែងនៅតាមទីវត្តអារាមទូទាំងប្រទេស ដូចជាការសម្តែងតន្ត្រី  កំប្លែង ការរាំរែក សិល្បៈប្រពៃណី និងល្បែងប្រជាប្រិយ៍ផ្សេងៗ ជាពិសេសល្បែងបោះអង្គុញ ល្បែងចោលឈូង ល្បែងទាញព្រាត់ ល្បែងលាក់កន្សែង និងល្បែងដណ្តើមស្លឹកឈើជាដើម។ លោកឧត្តមសេនីយ៍ឯក ខៀវ សុភ័ក្រ បានថ្លែងថា ក្រសួងមហាផ្ទៃបានបញ្ជាកងកម្លាំងប៉ូលីសទូទាំងប្រទេសឱ្យបង្កើនការប្រុងប្រយ័ត្ន ការពារសន្តិសុខ និងសណ្តាប់ធ្នាប់សាធារណៈដើម្បីទប់ស្កាត់រាល់អំពើល្មើសគ្រប់ប្រភេទនៅក្នុងឱកាសបុណ្យចូលឆ្នាំប្រពៃណីខ្មែរ។ យើងមិនទុកឱ្យមានការយាយី ឬ ការរំខានណាមួយពីសំណាក់ក្រុមជនពាលណាមួយកើតឡើងជាបងតូចបងធំ ឬក៏ក្មេងទំនើង ឬក៏ចោរលួចចោរប្លន់ដែលប៉ុស្តិ៍ប៉ូលីសនីមួយៗត្រូវមានវេនប្រចាំការដោយប្រយ័ត្នប្រយ៉ែងទាំងអស់គ្នា។ លោកព្រឹទ្ធាចារ្យ មៀច ប៉ុណ្ណ ទីប្រឹក្សាអមវិទ្យាស្ថានពុទ្ធសាសនបណ្ឌិត ទទួលបន្ទុកកិច្ចការក្រុមជំនុំទំនៀមទម្លាប់ខ្មែរថា ល្បែងប្រជាប្រិយ៍ទាំងនេះបានធ្វើកម្លោះក្រមុំសម្តែងនូវសមត្ថភាព ភាពជិតស្និទ្ធ និងភាពឈ្លាសវ៉ៃ។ «អត្ថន័យនៃល្បែងប្រជាប្រិយ៍នេះគឺជាបុណ្យសប្បាយ។ ដូច្នេះ ការដែលបុព្វបុរសរបស់យើងបង្កើតល្បែងផ្សេងៗនេះ គឺសុទ្ធតែជាល្បែងដែលបម្រើឱ្យការសប្បាយ។» ពិធីបុណ្យចូលឆ្នាំខ្មែរនេះបានលើកទឹកចិត្តដល់ប្រជាពលរដ្ឋខ្មែរគ្រប់រូបឱ្យសប្បាយរីករាយសម្រាប់ឆ្នាំខាងមុខទៀត និងបំភ្លេចចោលនូវអំពើអពមង្គលទាំងឡាយដែលបានកើតឡើងកាលពីឆ្នាំកន្លងទៅ។ ការប្រារព្វពិធីបុណ្យចូលឆ្នាំខ្មែរនេះមិនមែនត្រឹមតែធ្វើឡើងនៅក្នុងប្រទេសកម្ពុជាប៉ុណ្ណោះទេ ប៉ុន្តែថែមទាំងបានប្រារព្វដោយប្រជាពលរដ្ឋខ្មែរនៅក្នុងសហរដ្ឋអាមេរិក បារាំង អូស្ត្រាលី កាណាដា និងប្រទេសមួយចំនួននៅទ្វីបអឺរ៉ុបផងដែរ៕